钦定古今图书集成/明伦汇编/皇极典/第215卷 > 北齐
## 钦定古今图书集成/明伦汇编/皇极典/第215卷 > 北齐

### 文宣帝生于晋阳有赤光之瑞

按《北史齐文宣帝本纪》，文宣帝，神武第二子。武明太
后初孕帝，每夜有赤光照室，太后私怪之。及产，命之
曰侯尼于鲜卑，言有相子也。以生于晋阳，一名晋阳
乐。时神武家徒壁立，后与姻亲相对，共忧寒馁。帝生
始数月，尚未能言，欻然曰：“得活。”太后及左右大惊，不
敢言。

### 后主以天保七年五月五日生于并州邸有梦日之祥

按《北齐书后主本纪》，“后主，武成帝长子，母曰胡皇后，
梦于海上坐玉盆，日入裙下，遂有娠。天保七年五月
五日，生帝于并州邸。”

### 幼主以武平元年六月生于邺

按《北齐书幼主本纪》，“幼主名恒，帝之长子，武平元年
六月生于邺。”